
Vörösiszapból izolált mikroorganizmusok potenciális biotechnológiai hasznosítása

A vörösiszap a timföldgyártás bauxit alapanyagából, tömény nátrium-hidroxiddal végzett kinyerési folyamatban keletkező hulladék. Jellemzője a magas pH, az oldható ionok (pl. nátrium) nagy koncentrációja, az alacsony szervesanyag-tartalom, amely extrém élőhelyet teremt mikroorganizmusok számára. Kutatások szerint halofil és alkalofil mikroorganizmusokat tartalmaz, amelyek alkalmazhatók értékes elemek kinyerésére, hulladékok rehabilitációjára, valamint szennyezett és leromlott talajok kezelésére.
Kutatásom céljaként görög és magyar vörösiszapból izolált mikroorganizmusok nemzetség, illetve fajnevének meghatározását (azonosítását), az adott fajok környezeti előfordulásának, alkalitoleráns és halotoleráns tulajdonságának, biotechnológiai felhasználhatóságának meghatározását tűztem ki. A törzsgyűjteményből 6 db mikroorganizmust (3 baktériumot és 3 gombát) választottam ki, melyeknek vizsgáltam a pH, só-, illetve hőtűrés tartományát, sav-, exopoliszacharid és sziderofór termelését.
A sótűrés esetén a mikroorganizmusok között mérsékelten halofil kategóriába sorolhatóak a baktériumok, míg két extrém halotoleráns gomba törzset (Sarocladium kiliense M006, Aspergillus iizukae M021) is találtam. A törzseim közül 4 (Peribacillus frigoritolerans G322, Sarocladium kiliense M006, Gibellulopsis nigrescens M010, Aspergillus iizukae M021) termelt ecetsavat, illetve a Gibellulopsis nigrescens M010-es törzs tejsavat is termelt. Savas kioldással értékes elemeket nyerhetünk ki hulladékból, mint például magából a vörösiszapból. A Peribacillus frigoritolerans G322-es törzs termelt csak exopoliszacharidot, melyet az élelmiszeriparban, gyógyszeriparban gélképző anyagként használnak. A Micrococcus luteus G313-as törzs kivételével mindegyik mikroba termelt sárga vagy narancssárga színű sziderofórt, amelynek a szelektív biológiai kioldási technológiákban, a talaj és növények egészségében, talaj fertőzöttség csökkentésében lehet jelentőségük.
Ezek alapján a potenciális biotechnológiai hasznosítás szempontjából a legérdekesebb törzseknek a baktériumok közül a tűrőképesség kapcsán a Micrococcus luteus G313, míg sav- és exopoliszacharid termelés esetén a Peribacillus frigoritolerans G322. A gomba törzsek esetén a tűrőképesség kapcsán a Sarocladium kiliense M006 és az Aspergillus iizukae M021 a két kiemelkedő törzs.
A dolgozatomhoz végzett kutatások nemcsak új, extremofil mikroorganizmus törzsek felfedezését segítette elő, hanem a vizsgált mikrobák biotechnológiai lehetőségeit is feltárta.



